Sjötta DST merkið fundið í íslenskum laxi Mælimerki í laxi . Ljósm. BT . Veiðimálastofnun hefur undanfarin tvö ár merkt gönguseiði sérstaklega til þess að fylgjast með atferli þeirra í sjó . Seiðin voru sérstaklega alin vegna þessara ransókna í eldisstöðinni Laxeyri ehf. í Borgarfirði . Sjötti laxinn merktur með þessum hætti hefur nú komið á land og sá fyrsti í ár en fimm náðust í fyrra . Sigurður Már Einarsson hjá Vesturlandsdeild Veiðimálastofnunar segist í samtali við Skessuhorn vonast til að ekki komi færri merki á land núna í ár en í fyrra . Verkefnið sem um ræðir er einstakt í veröldinni en örmerkin skrá niður hitastig og dýpt sjávar á klukkutíma fresti allan þann tíma sem laxinn eyðir í sjó . Merkin eru hönnuð af fyrirtækinu Stjörnu-Odda og eru þau með þeim smæstu og fullkomnustu sem gerð hafa verið . Með því að bera þau gögn sem fást með þessu móti saman við gerfihnattamyndir af hitastigi sjávar má gera sér nokkurn veginn ljóst hvar laxinn hefur dvalið í sjónum . Íslenski laxinn sem hefur komið á land hingað til hefst til að mynda mest við á Reykjaneshryggnum í nokkuð heitum sjó . Hann heldur sig þar á straumskilum en þó í allt að átta gráðu heitum sjó . Sigurður Már segir verkefnið ekki hafa fengið fjárveitingu núna í ár en eftir tíu milljóna styrk frá Fiskræktarsjóði nú nýverið geti verkefnið haldið áfram á næsta ári og stefnt sé að því að sleppa öðrum 300 seiðum þá . DST merki hafa nú þegar verið sett í 600 gönguseiði frá seiðaeldisstöðinni Laxeyri . 300 laxar voru merktir árið 2005 og 300 í fyrra . Vinnsla úr gögnum þessum mun halda áfram í vetur og hafa þau þegar vakið nokkra athygli á erlendri grundu . Sigurður Már segir að eftir úrvinnslu gagna muni verðar skrifaðar vísindagreinar fyrir alþjóðleg vísindatímarit og þá muni þetta sennilega koma til með að vekja mikla athygli fiskifræðinga .